**conti_137**

Pressemelding april 2012

Kvinner lite opptatt av dekksikkerhet

**Undersøkelser Continental Dekk har gjennomført viser at norske kvinner er langt mindre opptatt av dekksikkerhet enn menn.**

Continental har gjennom flere år gjennomført undersøkelser for å avdekke nordmenns holdninger til dekksikkerhet. Resultatene er de samme: Nordmenn generelt, og kvinner spesielt, tar ikke dekksikkerheten på alvor.

**Minstekrav**

I den siste undersøkelsen Norstat gjennomførte for Continental, kommer det frem at bare to av ti kvinner kjenner til kravet om minste tillatte mønsterdybde for dekk. For norske menn er kunnskapen høyere: Om lag halvparten av mennene kjenner til kravene.

Ifølge norsk lov er det absolutte minstekravet 1,6 millimeter på sommerdekk, men det anbefales å bytte sommerdekk ved 3 millimeters mønsterdybde. Norske kvinner er videre dårligere til å sjekke mønsterdybden på dekkene. Halvparten av kvinnene sjekker aldri mønsterdybden på dekkene, mens en av tre menn sier de aldri gjør dette.

I tillegg til minstekravet for mønsterdybde anbefaler Continental videre å sjekke lufttrykket i dekkene regelmessig, og så ofte som annen hver uke dersom du kjører jevnlig i løpet av uka.

**– Flere ulykker**

– Av erfaring vet vi at norske kvinner er opptatt av trafikksikkerhet i form av biler og sikkerhetsutstyr, men dessverre ikke når det kommer til dekksikkerhet. Konsekvensen av kunnskapsmangelen er flere ulykker på norske veier, forteller teknisk sjef i Continental Dekk Norge, Frank Larsen.

I fagmiljøene er det stor enighet om at dekk er en viktig sikkerhetsfaktor på bilen, ettersom kontaktflaten mellom hvert dekk og veibanen tilsvarer omtrent arealet av en håndflate.

– Det er altså en veldig liten del av dekket som til en hver tid er i kontakt med bakken. Da er det bekymringsfullt at vi nordmenn slurver såpass med dekksikkerheten, sier Frank Larsen i Continental Dekk.

**Husk på**

Frank Larsen mener det er spesielt tre områder nordmenn bør være oppmerksomme på om sommeren: Tilstrekkelig mønsterdybde, ikke benytte piggfrie vinterdekk i sommersesongen og korrekt luftrykk i dekkene.

– Vår klare anbefaling er minimum tre millimeters mønsterdybde på sommerdekk, det kan vi ikke få understreket godt nok. Har dekkene mindre mønsterdybde, øker bremselengden betraktelig på vått underlag. Piggfrie dekk sommerstid må også unngås primært grunnet vesentlig lengre bremselengde på vått underlag. Her vet vi det er mange som synder. Og riktig luftrykk sparer deg for økte drivstoffutgifter og bidrar samtidig til bedre kjøreegenskaper, sier Frank Larsen i Continental Dekk.

**Bildetekst:  
Sjekk mønsterdybden:** Halvparten av norske kvinner sjekker aldri mønsterdybden på dekkene sine. Continental anbefaler å bytte sommerdekkene ved tre millimeters mønsterdybde. Foto: Continental Dekk.

**For ytterligere informasjon, kontakt:**  
Frank Larsen  
Teknisk sjef, Continental Dekk Norge AS  
Mobil: 901 72 316  
E-post: frank.larsen@conti.de

Halvor Eggen  
Marketingsjef, Continental Dekk Norge AS  
Mob. 982 36 998  
E-post: [halvor.eggen@conti.de](mailto:halvor.eggen@conti.de)

**Om Continental**Med en omsetning på €30,5 mrd i 2011, er Continental en av verdens største leverandører til bilindustrien. Som leverandør av bremsesystemer, chassis-komponenter, bilelektronikk, dekk, sikkerhetssystemer og teknisk elastisk kunststoff bidrar Continental til økt trygghet i trafikken og global klimasikkerhet. Selskapet er også en profilert partner i fremtidens nettverkskommunikasjon mellom biler. Continental har for tiden rundt 164.000 ansatte i 46 land.   
Continental er markedsleder i Europa på personbildekk. Mer enn 30 prosent av alle europeiske biler forlater fabrikken med Continentaldekk. Continentals dekkdivisjon er offisiell sponsor av 2014 FIFA World Cup Brasil, UEFA EURO 2012 i Polen og Ukraina, samt 2016 i Frankrike. For ytterligere detaljer, se www.ContiSoccerWorld.com